b'\n_START_ARTICLE_\nPreobrazba (biologija)\n_START_PARAGRAPH_\nPreobrazba ali metamorfoza (iz gr\xc5\xa1ke skovanke \xce\xbc\xce\xb5\xcf\x84\xce\xb1\xce\xbc\xcf\x8c\xcf\x81\xcf\x86\xcf\x89\xcf\x83\xce\xb9\xcf\x82: \xce\xbc\xce\xb5\xcf\x84\xce\xb1- (meta-) - sprememba + \xce\xbc\xce\xbf\xcf\x81\xcf\x86\xce\xae (morfe) - oblika) v biologiji, natan\xc4\x8dneje zoologiji, ozna\xc4\x8duje biolo\xc5\xa1ki proces, pri katerem se dogajajo hitre, obse\xc5\xbene spremembe telesne zgradbe \xc5\xbeivali. Izraz je nekoliko dvoumen, saj z njim opisujemo povsem nepovezane procese pri zelo razli\xc4\x8dnih skupinah \xc5\xbeivali, kot so \xc4\x8dlenono\xc5\xbeci, pla\xc5\xa1\xc4\x8darji in dvo\xc5\xbeivke, pri \xc4\x8demer je \xc2\xbbhitra, obse\xc5\xbena sprememba\xc2\xab\xc2\xa0pogosto subjektivna ocena raziskovalca, ki je pojav prvi opisal. Po nekaterih definicijah se izraz nana\xc5\xa1a samo na spremembe v postembrionalnem razvoju \xc5\xbeivali, vendar je ta pogoj prav tako problemati\xc4\x8den, saj se nekatere morske \xc5\xbeivali izle\xc5\xbeejo iz jaj\xc4\x8dec zelo zgodaj, ko so \xc5\xa1e v fazi razvoja, primerljivi s stadiji gastrule ali celo blastule._NEWLINE_Preobrazba pogosto sovpada s prehodom iz mladostni\xc5\xa1kega (juvenilnega) v odrasli stadij, ko \xc5\xbeival dose\xc5\xbee spolno zrelost in pri\xc4\x8dne proizvajati spolne celice, vendar ne nujno. Nekateri avtorji uporabljajo izraz \xc5\xa1ir\xc5\xa1e, kot vsoto vseh sprememb telesne zgradbe v postembrionalnem razvoju, npr. pri \xc5\xbeu\xc5\xbeelkah z nepopolno preobrazbo._NEWLINE_Mehanizma preobrazbe sta celi\xc4\x8dna rast in diferenciacija, ki ju regulirajo hormoni, izlo\xc4\x8danje teh pa starost in dejavniki okolja.'